יש רגעים שבהם אמנות וסיפור חיים נפגשים באופן שנדמה כאילו נועדו זה לזה.
פסל ה"סמיילי" שיצרתי מבטא את האמונה שחיוך הוא הרבה יותר מהבעת פנים. הוא בחירה – לראות את הטוב, לחבר בין אנשים, להעניק תקווה ולהאיר את יומו של אדם אחר.
ליאם שרם ז"ל, צעיר חכם, יזם חברתי ואוהב אדם, חי בדיוק את הרוח הזו. הוא פעל למען אחרים, יצר חיבורים בין אנשים והאמין בכוחה של עשייה טובה. המשפט שהוביל :  "לסגור את היום בחיוך", הייתה עבורו  דרך חיים.
מאז הירצחו של ליאם במסיבת נובה, אמו, סימונה שרם, בחרה להפוך את האובדן לעשייה. במסירות ובאהבה היא פועלת להנצחתו ולהמשך הערכים שבהם האמין – נתינה, תקווה ואחריות חברתית.
עבורי, החיבור בין הסמיילי לבין דמותו של ליאם הוא טבעי ומרגש.
 שניהם מזכירים לנו שחיוך אמיתי אינו מתעלם מן הכאב, אלא מעניק כוח להמשיך, לחבר, לבנות ולבחור בחיים.
מי ייתן, וכל מי שיביט בסמיילי יזכור גם את ליאם  ואת הבחירה היפה שהותיר לנו כצוואה: 
לסגור את היום בחיוך.


